V. Tomanová, ministerka práce, sociálnych vecí a rodiny SR: (2007-10-18):
Vážená pani predsedajúca, vážené dámy poslankyne, vážení páni poslanci, vládny návrh zákona, ktorým sa novelizuje zákon o sociálnom poistení, podmieňuje výplatu predčasného dôchodku, starobného dôchodku, predčasného starobného dôchodku okrem iného zákazom výkonu zárobkovej činnosti. Musím povedať, že v súčasnosti ešte prebiehajú na túto tému odborné diskusie, ale aj politické diskusie, a to na pôde Národnej rady Slovenskej republiky. Napriek tomu, že ako ministerka práce jednoznačne zastávam názor, že z vecného hľadiska by sa nemalo umožňovať poskytovanie tohto dôchodku pri výkone zárobkovej činnosti, som pripravená už s vypracovanými variantmi riešenia tejto otázky akceptovať závery týchto odborných a politických diskusií. Dovoľte mi však pripomenúť, že predčasné starobné dôchodky boli schválené zákonom 461 s účinnosťou od 1. 1. 2004. Predčasné starobné dôchodky boli, dá sa povedať, a ich vyplácanie bolo súčasťou predpokladu aj pri zohľadňovaní a riešení II. kapitalizačného piliera a určovaní výšky odvodov. Musím povedať, že sa vtedy predpokladalo, že na výplatu predčasných starobných dôchodkov sa bude vyplácať približne 500, maximálne 700 mil. korún zo Sociálnej poisťovne. Vypláca sa skoro 5 mld. V súčasnosti máme medzi poberateľmi, teda poberateľov predčasných starobných dôchodkov viac ako 40 tisíc. Keď hovorím o poberateľoch predčasných starobných dôchodkov, hovorím o skupine ľudí, ktorých by sa mala dotýkať nemožnosť súbehu dôchodku a zárobku, hovorím o tých ľuďoch, ktorí bez akejkoľvek sociálnej situácie, to znamená, napríklad bez straty príjmu poberajú popri svojom príjme aj predčasný starobný dôchodok. Umožňuje to platný právny stav. Hovorím o ľuďoch, ktorí majú dnes 43 rokov a viacej a okrem svojho príjmu poberajú predčasný starobný dôchodok. To znamená, že vzhľadom na skutočnosť, že môžu poberať svoj dôchodok 18, ba dokonca viacej ako 18 rokov, dostávame sa do situácie, že po dovŕšení dôchodkového veku budú poberať dôchodok, starobný dôchodok, z ktorého si, poviem taký konkrétny prípad, kde hovorím o človeku tiež do 48 rokov, ktorý popri svojom 51 000 korunovom príjme poberá predčasný starobný dôchodok vo výške      7 298 korún mesačne a bude mu do doby, kým dovŕši dôchodkový vek, zo Sociálnej poisťovne vyplatených viac ako 1 milión 305 tisíc korún. Vzhľadom na to, že nie je tu dôvod a nie je tu sociálna situácia, sociálna udalosť, akou je napríklad strata príjmu, navrhli sme v predloženej novele zákona, aby bolo na občanovi, či sa rozhodne zastaviť poberanie predčasného starobného dôchodku popri svojom príjme. V prípade, že stratí príjem, nárok ani výška dávky sa mu nemení, zostáva zachované a v prípade, že stratí príjem, môže opäť poberať predčasný starobný dôchodok. Hovorím vlastne o celospoločenskom záujme tohto riešenia vzhľadom na to, že toto riešenie znamená prínos z hľadiska finančných prostriedkov do Sociálnej poisťovne 1 mld. 865 mil. korún. V tejto súvislosti si dovolím podotknúť a pripomenúť aj ďalšiu skutočnosť, že predčasný starobný dôchodok nemôže poberať každý, hoci je tam doba potrebná, doba poistenia aj 10 rokov. Je skupina ľudí, ktorým nikdy nevznikne nárok na poberanie predčasného starobného dôchodku. Poviem, napríklad je to obuvník, ktorý vykonáva svoju činnosť v rámci živnosti, ktorý taktiež musí odvádzať na svoj príjem, ktorý sa pohybuje na úrovni minimálnej mzdy, 18 % odvodov, ale vzhľadom na to, že jeho príjem je veľmi nízky a nedosiahne sumu 1,2-násobku sumy životného minima, jeho predčasný starobný dôchodok to je viac ako 6, teda 6 156 korún,  minimálne 6 157 korún, a to aj napriek tomu, že do systému platil viac ako 43 rokov, tento nemá nárok na predčasný starobný dôchodok, ani keby bol jeden alebo dva mesiace pred dôchodkovým vekom. Má naň nárok iba ten človek, ktorý bude mať vyšší príjem. To znamená, že aj v tomto prípade bola právna úprava upravená tak, aby vyšla v ústrety ľuďom s vyššími príjmami. Práve preto, že je to určitým diskriminačným krokom, sme navrhovali tak, ako sme sa zaviazali v programovom vyhlásení, riešiť túto situáciu. Dovolím si však záverom pripomenúť, vážená pani poslankyňa, že konečná podoba podmienok poskytovania predčasného starobného dôchodku nebude závisieť odo mňa, ale od všetkých poslancov Národnej rady, jediného orgánu majúceho zákonodarnú právomoc, ktorú ja nemám. Ďakujem, skončila som.